PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Padomes Regula (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei, tika pieņemta 2017. gada 12. oktobrī un stājās spēkā 2017. gada 20. novembrī. EPPO 2021. gada 1. jūnijā uzņēmās izmeklēšanas un kriminālvajāšanas uzdevumus, kas tai uzticēti ar minēto regulu. EPPO ir atbildīga par izmeklēšanu, kriminālvajāšanu un apsūdzības celšanu pret tādu noziedzīgo nodarījumu izdarītājiem un līdzdalībniekiem, kas skar Savienības finanšu intereses un kas paredzēti Direktīvā (ES) 2017/1371, un noteikti ar Regulu (ES) 2017/1939.

Saskaņā ar Regulas (ES) 2017/1939 8. pantu Eiropas prokurori ir daļa no EPPO centrālā līmeņa. EPPO kolēģiju veido Eiropas galvenais prokurors kopā ar visiem Eiropas prokuroriem, t. i., viens Eiropas prokurors no katras dalībvalsts, kas piedalās ciešākā sadarbībā EPPO izveidei. Padome 2020. gada jūlijā iecēla pirmos 22 EPPO Eiropas prokurorus.

Eiropas prokuroru pilnvaru termiņš ir seši gadi, un Padome var nolemt pilnvaras pagarināt uz laiku, kas nepārsniedz trīs gadus (Regulas (ES) 2017/1939 16. panta 3. punkts). Regulas (ES) 2017/1939 16. panta 4. punkts nosaka, ka ik pēc trim gadiem būtu daļēji jāaizstāj viena trešdaļa Eiropas prokuroru, un prasa, ka Padome pieņem pārejas noteikumus par Eiropas prokuroru iecelšanu uz pirmo pilnvaru termiņu un tā laikā. Pamatojoties uz to, Padome pieņēma Padomes 2019. gada 9. aprīļa Īstenošanas lēmumu (ES) 2019/598, kurā noteikts, ka astoņu dalībvalstu, – ko nosaka izlozējot, – Eiropas prokuroru pilnvaru termiņam vajadzētu būt trīs gadiem un tam nevajadzētu būt atjaunojamam. Tādējādi šo Eiropas prokuroru pilnvaru termiņš beigsies 2023. gada jūlijā.

Regulas (ES) 2017/1939 16. panta 2. punkts nosaka, ka Padomei būtu jāizraugās un jāieceļ viens no dalībvalstu izvirzītajiem kandidātiem Eiropas prokuroru amatā pēc tam, kad ir saņemts tās pašas regulas 14. panta 3. punktā minētās atlases komitejas motivētais atzinums. Saskaņā ar pēdējo minēto noteikumu atlases komitejas sastāvā vajadzētu būt no Tiesas un Revīzijas palātas bijušo locekļu, bijušo Eurojust valstu locekļu, valstu augstāko tiesu locekļu, augsta līmeņa prokuroru un vispāratzītu kompetentu juristu vidus izvēlētām divpadsmit personām, kuras pēc Komisijas priekšlikuma ieceļ Padome. Viena no izvēlētajām personām būtu jāierosina Eiropas Parlamentam. Saskaņā ar Padomes Lēmuma (ES) 2018/1275 1. pantu pašreizējo atlases komitejas locekļu pilnvaru termiņš beidzaās 2022. gada 9. oktobrī.

Tā kā atlases komitejas sastāvs ir jāatjauno, lai veiktu intervijas ar dalībvalstu izvirzītajiem kandidātiem astoņu Eiropas prokuroru aizstāšanai, Komisija 2022. gada 28. oktobrī ierosinājaierosina Padomes lēmumu par komitejas locekļu iecelšanu. Pēc priekšlikuma pieņemšanas viens no Komisijas ierosinātajiem locekļiem, kas tika izvēlēts no augsta līmeņa prokuroru vidus, sāka pildīt jaunus pienākumus Tieslietu ministrijā. Līdz ar to viņš vairs nav uzskatāms par “augsta līmeņa prokuroru”, kā prasīts Regulas (ES) 2017/1939 14. panta 3. punktā. Lai aizstātu ierosināto locekli, kurš ir kļuvis neatbilstīgs, Komisija ierosina citu kandidātu, kas izvēlēts no augsta līmeņa prokuroru vidus. Visi ar šo grozīto priekšlikumu ierosinātie locekļi atbilst iepriekš minētajām prasībām, kas izklāstītas Regulas (ES) 2017/1939 14. panta 3. punktā. Vienu no izvēlētajām personām 2022. gada 7. jūnijā ierosināja Eiropas Parlaments. Ierosinot divpadsmit atlases komitejas locekļus, Komisija ņēma vērā vajadzību nodrošināt līdzsvaru attiecībā uz ģeogrāfisko sadalījumu, dzimumu un zināšanām par EPPO piedalošos dalībvalstu tiesību sistēmām.